Imtella' Diċembru 18, 2021 - Aġġornata 18 Ta' Diċembru, 2021 10:35am Il-Qorti ċaħdet appell li għamlilha raġel li nstab ħati ta' użura u ġie ordnat jagħti €6,900 żejda li ħa lill-vittma. Joseph Schembri kien mixli li f'Diċembru 2009, u fix-xhur u snin ta' qabel, irċieva mingħand il-vittma qligħ b'eċċess minn dak permess mil-liġi. F'Jannar 2016 huwa kien instab ħati u ġie kkundannat 12-il xahar ħabs sospiżi għal 4 snin u mmultat €4,000 kif ukoll ordnat jagħti €6,900 lill-vittma. Schembri appella madankollu l-Imħallef Giovanni Grixti ċaħadlu l-appell u kkonferma s-sentenza tal-Qorti tal-Maġistrati. Mill-provi rriżulta li l-vittma, li jaħdem bħala mastrudaxxa, kien silef somma flus lil raġel u dan qallu li biex jagħtihomlu lura riedu li jmur isarrafhom għand l-akkużat b'dan tal-aħħar spiċċa żamm ammont ta' flus għalih. Fl-investigazzjoni tal-Pulizija rriżulta li nħareġ ċekk minn ktieb taċ-ċekkijiet ta' kumpanija li kienet ilha s-snin li għalqet il-kont tagħha u li l-persuna li ffirmat iċ-ċekk ma kellha ebda konnessjoni mal-imsemmija kumpanija. L-Imħallef Grixti osserva li f'dan il-każ kien hemm dawk li sejjaħ "skritturi fażulli ta' kostituzzjoni ta' debitu u ordnijiet għal xogħol tal-injam li huwa evidenti minnufih li l-causa tagħhom hija fittizja daqs kemm hu fittizju l-valur u ż-żmien li fih kellhom jistlestew ix-xogħlijiet". Kien għalhekk li waqt li bħall-Qorti tal-Maġistrati emmen il-verżjoni tal-vittma kkonferma s-sentenza tagħha.